Ruth Rendell

Ruth Barbara Rendell, baronesse Rendell av Babergh, (født som Ruth Barbara Grasemann 17. februar 1930 i South Woodford i Essex, død 2. mai 2015) var en britisk forfatter og medlem av Overhuset i Det britiske parlamentet.
Rendell var datter av to lærere. Moren hennes, Ebba Kruse, var født i Sverige, men vokste opp i Danmark, mens faren hennes, Arthur Grasemann, var engelsk. Rendell vokste opp som enebarn i Leyton, en forstad i på østkanten av London, men tilbrakte ofte julen og andre ferier i Skandinavia, og lærte både dansk og svensk. Under krigen ble moren ofte tatt for å være tysk, og Rendells oppvekst ble preget av en følelse av utenforskap. Dessuten fikk moren hennes multippel sklerose og døde mens datteren var barn.Rendell begynte i arbeidslivet som journalist. I 1964 debuterte hun med kriminalromanen From Doon with Death der hun introduserte karakteren som senere skulle bli hennes mest kjente detektiv, Chief Inspector Reginald Wexford.
Parallelt med serien om inspektør Wexford skrev Rendell psykologiske krimbøker, der hun utforsket forbryteres avvikende psyke. Etter hennes syn bidrar verdisynet til den engelske middelklassen ofte til å fremkalle asosial og irrasjonell oppførsel, i stedet for å motvirke den. Fra 1986 videreutviklet hun sin utforskning av dette under pseudonymet Barbara Vine.
Rendell ble berømmet for elegant prosa, skarp innsikt i menneskesinnet og gode plott. Gjennom sin førtiårige forfatterkarriere speilet hun også de sosiale endringene i samfunnet, og satte søkelyset på områder som familievold og kvinners status i endring.
Rendell mottok en lang rekke prestisjefylte priser for sine bøker. Blant annet ble hun belønnet med ikke mindre enn fire Gold Daggers, Crime Writers Associations pris for årets beste krimroman. A Fatal Inversion, skrevet under pseudonymet Barbara Vine og vinner av the Gold Dagger i 1987, ble i 2005 som en av syv nominert til The Dagger of Daggers, CWAs jubileumspris for beste kriminalroman utgitt de siste 50 år. 
Flere av Rendells bøker er filmatisert, inklusive Pedro Almodóvars Carne trémula (Live Flesh). Inspektør Wexford bøkene er blitt filmatisert for TV med George Baker i hovedrollen som Reginald Wexford. 
I 1996 ble Rendell utnevnt til kommandør av Order of the British Empire. I 1997 ble hun gjort til life peer. Hun satt i Overhuset som baronesse og medlem av Labour. Som Labour-politiker var Rendell blant de første til å motarbeide kvinnelig kjønnslemlestelse fra sin plass i Overhuset. I januar 2015 ble hun innlagt med slag og døde i mai samme år.


== Bibliografi ==


== Priser og utmerkelser ==
1975 – The Edgar Award for Best Short Story, for The Fallen Curtain
1976 – The Gold Dagger for A Demon in my View
1980 – The Martin Beck Award, for Drömmar till döds (Make Death Love Me)
1981 – Arts Council National Book Award for Genre Fiction for The Lake of Darkness
1982 – Prix du Roman d'Aventures for Le Maître de la lande (The Master of the Moor)
1984 – The Silver Dagger for The Tree of Hands
1984 – The Edgar Award for Best Short Story for The New Girlfriend
1986 – The Gold Dagger for Live Flesh
1987 – The Edgar Award for Best Novel for A Dark-adapted Eye
1987 – The Gold Dagger for A Fatal Inversion
1988 – The Angel Award for The House of Stairs
1990 – Sunday Times Award for Literary Excellence
1991 – The Gold Dagger for King Solomon's Carpet
1991 – The Cartier Diamond Dagger for Lifetime Achievement
1991 – Rivertonklubbens internasjonale ærespris
1993 – Palle Rosenkrantz-prisen for Som fuglen i krokodillens gab (The Crocodile Bird) og Kong Salomons tæppe (King Salomon’s Carpet)
1996 – Commander av Order of the British Empire-ordenen
1996 – Svenska Deckarakademins Grand Master-diplom
1997 – Mystery Writers of America Grand Master Award
2004 – The Gumshoe Award for Lifetime Achievement


== Referanser ==


== Eksterne lenker ==
Offisielt nettsted 
(en) Ruth Rendell – kategori av bilder, video eller lyd på Commons 
(en) Ruth Rendell på Internet Movie Database 
(sv) Ruth Rendell i Svensk Filmdatabas 
(fr) Ruth Rendell på Allociné 
(en) Ruth Rendell på AllMovie 
(en) Ruth Rendell hos The Movie Database 
(en) Ruth Rendell på Discogs 
(en) Ruth Rendell på MusicBrainz 
(en) Ruth Rendell hos Hansards parlamentsdebatter 
(en) Ruth Rendell hos The Peerage 
Wiredforbooks: Interview med Ruth Rendell. RealAudio
Contemporarywriters: Ruth Rendell
Random House: Ruth Rendells side hos hennes utgiver
Baroness Rendell of Babergh hos TheyWorkForYou.com (hennes aktiviteter i Overhuset)
(en) Verk av eller om Ruth Rendell i bibliotekene i (WorldCatkatalog)